Aksumas
Aksumas (amhar. አክሱም) – miestas šiaurinėje Etiopijoje, Tigrajų regione, Etiopijos kalnyne, 2130 m aukštyje virš jūros lygio. 47,3 tūkst. gyventojų (2005 m.). Keliai į Gonderą, Asmarą. Verčiamasi amatais (audimas, odos ir metalo dirbiniai), turizmu. Išlikęs architektūrinis kompleksas: trys nekropoliai su monolitinėmis akmeninėmis stelomis (I–V a.), penkerių rūmų (VI–V a.) griuvėsiai, trinavė Švč. Marijos Sionietės bazilika (iki XVI a. perstatymo buvo penkianavė).